सर्दियों की शुरूआत और परीक्षा का भय दोनों का चोली दामन का साथ रहा है। दीपावली पर्व की बिदाई के साथ जहां ठंड अपना असर दिखाने लगती है, वहीं इस पर्व के बाद बच्चों की छमाही परीक्षा का दौर और कहीं-कहीं प्री-बोर्ड परीक्षा का भूत बच्चों को सताने लगता है। यही वह समय है जब नींद का अपना मजा भी अलग ही होता है। कड़कड़ाती ठंड में न तो रात में किताबें थामने मन करता है और न ही सुबह गर्म रजाई से बाहर आने का मन करता है। ऐसी स्थिति में विद्यार्थी वर्ग को पढ़ाई कैसे करें? इस बात की चिंता होना स्वाभाविक है, जिस तरह बंदर का मन चंचल होता है, और वह पेड़ों की डालों पर यहां-वहां उछले बिना नहीं रह सकता, ठीक उसी तरह बच्चों की हरकतें भी उन्हें चैन नहीं लेने देती है। किताबें हाथ में आते ही लंबी-लंबी जम्हाई उन्हें सर्द रातों में गर्म रजाई की ओर बढ़ने विवश करने लगती है। विद्यार्थी जीवन एक ही पल में दुनिया के किसी भी कोने में चला जाता है। किसी व्यक्ति के विषय में सोचने लगता है। सपने और कल्पनाओं में खो जाता है। ये सारी चीजें पढ़ाई के वक्त कुछ ज्यादा ही परेशान करती है। हाथ में किताबें तो होती है किंतु बाहर की दुनिया के विचार किताबों से जुड़ने नहीं देते।